མདོར་ན་དམ་པ་འདི་ཉིད་ནི་དཔལ་ལྡན་ས་སྐྱ་པའི་གངས་ཅན་མཛེས་པའི་རྒྱན་དགུ་སོགས་མཁས་པ་ཡོངས་ཀྱི་མེས་པོ་ལྟ་བུར་གྱུར་ཡོད་པ་སྟེ།རོང་སྟོན་ཆེན་པོ་སོགས་ཤེར་ཕྱིན་གྱི་བརྒྱུད་འཛིན་དང་།རེད་མདའ་བ་སོགས་དབུ་མའི་བརྒྱུད་འཛིན།ཆོས་རྗེ་གཞོན་ནུ་སེང་གེ་དང་ཆོས་ལུང་དཀའ་བཅུ་པ་སོགས་སྡོམ་གསུམ་གྱི་བརྒྱུད་འཛིན།གཞོན་ནུ་རྒྱལ་མཆོག་པ་དང་མུས་ཆེན་སོགས་ལམ་རིམ་བློ་སྦྱོང་གི་བརྒྱུད་འཛིན་མང་དུ་བྱོན་ཏེ་བསྟན་པ་རིན་པོ་ཆེ་སྤེལ་ཚུལ་ནི་མཁས་གྲུབ་དེ་དག་གི་རྣམ་ཐར་ལ་བརྟེན་ནས་ཤེས་ནུས་སོ།།དེ་ལྟར་འཆད་རྩོད་གསུམ་གྱི་མཛད་པ་བློས་མི་འཁྱུད་པ་བསྐྱངས་ཏེ་མཐར་དགུང་གྲངས་དྲུག་ཅུ་རེ་ལྔ་བཞེས་པ།མང་ཐོས་བསྟན་རྩིས་སུ་དགུང་གྲངས་དོན་ལྔ་བཞུགས་ཞེས་པ་ཡི་གེ་མ་དག་པར་མངོན་ཏེ།དེ་ལྟར་མིན་ན།དེ་ཉིད་ལས།འདི་ཉིད་མུས་ཆེན་སེམས་དཔའ་ཆེན་པོའི་ཉེར་བདུན་པ་ཤིང་ཕོ་རྟ་ལོར་དགའ་ལྡན་དུ་གཤེགས།ཞེས་དང་།རེད་མདའ་བ་ཆེན་པོ་ཞི་བར་གཤེགས་པའི་ཆུ་ཕོ་འབྲུག་གི་ཡང་ཕྱི་མའི་རྟ་ལོ་དེ་ཡིན་པར་སེམས།ཞེས་དང་།ལྕགས་ཕོ་སྟག་ལ་བལྟམས་ནས་ཤིང་རྟ་ལ་གཤེགས་པས་སོ།།ཞེས་གསུངས་པ་ནང་འགལ་དུ་སོང་བས་སོ།།བོད་རབ་བྱུང་བདུན་པའི་ཤིང་ཕོ་རྟ་ཡི་ལོ་སྤྱི་ལོ་༡༤༡༤ལོར་གདན་ས་ཆེན་པོ་དཔལ་ལྡན་ས་སྐྱའི་ཆོས་གྲྭ་ཆེན་པོའི་དགའ་ལྡན་བླ་བྲང་ན་བཞུགས་པའི་ཚེ་རྗེས་འབྲངས་གཉིས་དང་བཅས་ཏེ་ནུབ་ཕྱོགས་བདེ་བ་ཅན་གྱི་ཞིང་ཁམས་སུ་བགྲོད་པའི་དག་པའི་སྣང་བ་ཐོབ་པ་དང་།རིམ་གཉིས་ཟབ་མོའི་དོན་ལ་མཉམ་པར་བཞག་པའི་ཚེ་ན་འཕགས་པ་སྤྱན་རས་གཟིགས་དབང་ཕྱུག་གི་ཞལ་མངོན་སུམ་དུ་གཟིགས་ཏེ་སྐུ་ལས་འོད་ཟེར་གྱི་ཚོགས་རབ་ཏུ་སྤྲོས་པས་ཚད་མེད་པའི་ཏིང་ངེ་འཛིན་གྱི་སྒོ་དུ་མ་ཐོབ་པ།ཀྱེ་ཡི་རྡོ་རྗེ་སོགས་ཡི་དམ་ལྷ་ཚོགས་མང་པོའི་ཞལ་མཇལ་གསུང་ཐོས་བྱུང་བ་སོགས་སྐྱེ་འཆིར་རང་དབང་འབྱོར་བའི་རྟགས་སྣ་ཚོགས་བསྟན་པ་དང་།སེམས་དཔའ་ཆེན་པོ་གཞོན་ནུ་རྒྱལ་མཆོག་པ་ཉིད་ཀྱི་རྒྱལ་ཚབ་དུ་མངའ་གསོལ་ཏེ་དགོངས་པ་མྱ་ངན་ལས་འདའ་བའི་ཚུལ་བསྟན་ཏོ།།